input: KOMISIJAS ĪSTENOŠANAS LĒMUMS
  (2014. gada 13. oktobris),
  ar ko svītro no Eiropas Savienības Oficiālā Vēstneša atsauci uz saskaņoto standartu EN 1384:2012 “Aizsargķiveres jāšanas sportam” saskaņā ar Eiropas Parlamenta un Padomes Regulu (ES) Nr. 1025/2012
  (izziņots ar dokumenta numuru C(2014) 7236)
  (2014/714/ES)
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Eiropas Parlamenta un Padomes 2012. gada 25. oktobra Regulu (ES) Nr. 1025/2012 par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (1), un jo īpaši tās 11. pantu,
  tā kā:
  (1)
  Ja valsts standarts, kurā transponēts saskaņotais standarts, uz kuru Eiropas Savienības Oficiālajā Vēstnesī ir publicēta atsauce, attiecas uz vienu vai vairākām veselības aizsardzības un drošības pamatprasībām, kas izklāstītas Padomes Direktīvas 89/686/EEK (2) II pielikumā, pieņem, ka saskaņā ar šo standartu ražotais individuālais aizsardzības līdzeklis atbilst attiecīgajām pamatprasībām.
  (2)
  Atbilstoši Direktīvas 89/686/EEK 6. panta 1. punktam Komisija ir iesniegusi formālu iebildumu pret standartu EN 1384:1996 “Aizsargķiveres jāšanas sportam”, kas saskaņots atbilstīgi Direktīvai 89/686/EEK. Atsauce uz standartu tika pirmoreiz publicēta OV C 180, 14.6.1997., un A1. grozījumi tika publicēti OV C 190, 10.8.2002. Kopš tā laika CEN ir publicējusi standarta jaunu versiju EN 1384:2012, un tā ir iekļauta OV C 395, 20.12.2012.; 2013. gada 30. aprīlī ir notecējis termiņš pieņēmumam par atbilstību aizstātajam standartam EN 1384:1996.
  (3)
  Jaunā versija tagad ir saskaņota un sniedz atbilstības pieņēmumu; tomēr standarts nav būtiski mainījies. Tā kā ar jauno versiju nav novērsti standarta trūkumi, Komisija atjaunināja oficiālo iebildumu pret standartu EN 1384:2012.
  (4)
  Oficiālais iebildums pamatots ar to, ka standarts nepietiekami aptver veselības aizsardzības un drošības pamatprasības, kas minētas Direktīvas 89/686/EEK 3. pantā un noteiktas tās II pielikumā, un uzrāda zemāku drošības līmeni salīdzinājumā ar citiem aizsargķiveru drošības standartiem (kā Snell standarts vai PAS 015 jātnieku aizsargķiverēm), it īpaši attiecībā uz trieciena absorbciju, čaulas caursitumu un ķiveres stabilitāti. Izskatījusi standartu EN 1384:2012 un konsultējusies ar ekspertiem, Komisija uzskata, ka ir vajadzīgi uzlabojumi šādās jomās:
  -
  trieciena absorbcija: vairums salīdzināmo standartu izmanto vairāk nekā vienu triecienu pret laktu, un tajos ir augstāki enerģijas līmeņi,
  -
  čaulas caursitums: masas kritiena augstums ir tikai puse no Snell standartā prasītā,
  -
  sāniskā stabilitāte: nav sāniskās stabilitātes prasību, kas liktu izgatavot ķiveri, kura ir pietiekami izturīga pret liela spēka iedarbību no sāniem,
  -
  aizsargājamais apvidus: vairāk jādomā par deniņu apvidu, un nebūtu jāietekmē dzirdamība,
  -
  redzeslauks: nav redzeslauka prasību, kas nodrošinātu labu redzamību jājot,
  -
  ķiveres stabilitāte: varētu iekļaut tādu pašu stabilitātes testu kā PAS 015, lai nodrošinātu, ka jājot ķivere uz galvas nekustas.
  (5)
  Ņemot vērā iepriekš minētos uzlabojamos drošības aspektus, standarts EN 1384:2012 nespēj nodrošināt pieņēmumu par atbilstību Direktīvas 89/686/EEK veselības aizsardzības un drošības pamatprasībām. Tādēļ no OV būtu jāizņem atsauce uz standartu EN 1384:2012.
  (6)
  Regulu (ES) Nr. 1025/2012 piemēro no 2013. gada 1. janvāra. Saskaņā ar minētās regulas 26. pantu Direktīvas 89/686/EEK 6. panta 1. punkts tiek svītrots un atsauces uz svītrotajiem noteikumiem jāuzskata par atsaucēm uz regulas 11. pantu.
  (7)
  Ir notikusi apspriešanās ar Eiropas standartizācijas organizācijām, Eiropas ieinteresēto personu organizācijām, kuras saņem Savienības finansējumu, un individuālo aizsardzības līdzekļu darba grupu.
  (8)
  Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (ES) Nr. 1025/2012 22. pantu,
  IR PIEŅĒMUSI ŠO LĒMUMU.
  1. pants
  No Eiropas Savienības Oficiālā Vēstneša svītro atsauci uz standartu EN 1384:2012 “Aizsargķiveres jāšanas sportam”.
  2. pants
  Šis lēmums ir adresēts dalībvalstīm.
  Briselē, 2014. gada 13. oktobrī